stanford-oval/wikipedia huggingface dataset:
מלחמה (סרט, 2002)
הפקה

אלכסיי בלבאנוב כתב את התרחיש לסרט בשנת 1998 לאחר שראה בטלוויזיה ראשים כרותים של מומחים בריטים שעבדו בצ'צ'ניה (בשנת 1998 ארבעה בריטים, פיטר קנדי, דארן היקי, רודי פטצ'י וסטן שו היו עובדי חברת גריינג'ר טלקום הבריטית שזכתה במכרז של חברת צ'צ'נטלקום בעלות 183 מיליון ליש"ט להתקנת קווי טלפון, קשרי לוויין ומערכת טלפון סלולרי, העבודה הופסקה לאחר שהארבעה נחטפו ובהמשך נרצחו על ידי המחתרת הצ'צ'נית)
אלכסיי בלבאנוב שאף להפוך את הסרט למציאותי מאוד, עד כדי נטורליזם. לפני הצילומים הוא שוחח עם שבויים לשעבר ממלחמת צ'צ'ניה הראשונה, נסע לכפרי קברדינו-בלקריה, נפגש עם הגנרל ויקטור קזנצב, מפקד הכוחות הרוסיים בצ'צ'ניה וצפה בקלטות וידאו המתעדות את הזוועות של צ'צ'ניה. כמה מהקלטות הללו הוא הקרין לשחקן האנגלי איאן קלי. לדברי בלבאנוב, במהלך הצפייה קלי רעד והיה בהלם מהמחזות המזוויעים, שהשפיעו גם על הבמאי ושאר אנשי הצוות שצפו במראות.
הסרט צולם בקברדינו-בלקריה, צפון אוסטיה, צ'צ'ניה, מוסקבה, סנקט פטרבורג, טובולסק ולונדון.
בשביל להשיג ריאליזם גדול יותר, רבים מהצ'צ'נים בסרט גולמו על ידי צ'צ'נים אמיתיים והחיילים הרוסיים גולמו על ידי חיילים אמיתיים, טייסי מסוקים, סיירים וקבלנים. בשל המלחמה, הסרט צולם רק בחלקו על אדמת צ'צ'ניה, במיוחד במחסום בכניסה לעיר גרוזני. הסרט נעשה בתנאים כמעט דומים למלחמה, עם זאת, יש לציין שהצילומים בוצעו באזורים שקטים שהיו בשליטת הממשלה והצוות אובטח על ידי קציני SOBR .
כדי לצלם את סצנות השבויים בכלא, בור אמיתי נחפר. השחקנים שכבו בבור הרטוב והמזוהם במשך כמה שעות, משום שבלבאנוב רצה שהכל יהיה ריאליסטי ככל האפשר. הסצנה עם השחקנית אינגבורגה דאפוקנייטה שבה היא צפה בעירום במהירות בקור צולמה ללא שימוש בכפילה.
יותר מכל אחד אחר, הצילומים הפחידו את השחקן האנגלי איאן קלי, שלא הבין את השפה הרוסית. הוא לא ידע רוסית ודאפוקנייטה חיה בעבר באנגליה והוא כל הזמן רץ אליה להתלונן שהוא מאולץ לשבת בבור ולטפס לתוך נהר ואיך שכמעט טבע שם ושהבמאי אמר עליו שהוא שחקן גרוע. לדברי סרגיי בודרוב הבן (שגילם את קפטן מדבדב), בשביל המערביים זו דרך התקשרות בלתי מתקבלת על הדעת ואינגה הסבירה שהרוסים תמיד עובדים ככה ושהרוסים תמיד צועקים ואם הצילומים יתחילו הם ישתמשו רק בתקשורת חיה וזה רגיל אצל הרוסים לתבוע כדי באמת להציל את עצמם.
במהלך הצילומים בקברדינו-בלקריה, מסוק ששימש את הסרט ירה קליעים תרמיים ואחד מהם נכנס בטעות לבית קברות עתיק של בלקר וכתוצאה מכך עלה באש וקברים רבים נהרסו. בשל כך, כמעט שהתפתח סכסוך אתני בין צוות הצילום לתושבים המקומיים. מבין קציני ה-SOBR ששמרו על הקבוצה היה קפטן צ'צ'ני לשעבר, שהצליח להרגיע את הקהל הזועם. על הסט, כולם מלבד בודרוב ודאפוקנייטה התגוררו בבתיהם של התושבים המקומיים. בלבאנוב חי בבית של אישה שקברי אבותיה נהרסו בבית הקברות שנהרס.
פסקול

פסקול הסרט הולחן על ידי ויאצ'סלב בוטוסוב וטימור מוצוראייב וכולל גם שירי פופ שונים. להלן רשימת רצועות ההשמעה:
"Voina (Война, מלחמה)" מאת טימור מוצוראייב
"Komandor (Командор, מפקד)" מאת תומאס
"Volki (Волки, זאבים)" בביצוע להקת בי-2
"SOS" בביצוע ספלין
"Bereg (Берег, החוף)" מאת ויאצ'סלב בוטוסוב
"Lyutaya(Лютая, זעם)" מאת וולגה-וולגה
"Chyorny voron (Чёрный ворон, עורב שחור)" מאת ליבאן ופח
"Fellini (Феллини, פליני)" בביצוע ספלין ובי-2
"Yeshyo ne vecher (Ещё не вечер, עוד לא ערב)" בביצוע בי-2
"Plastmassovaya Zhizn' (Пластмассовая Жизнь, חיים פלסטיים)" בביצוע ספלין
"Sokol (Сокол, הנץ)" בביצוע בי-2
"Kholostye puli (Холостые пули, קליעים ריקים)" מאת הרדיו הפרטיזני
"Moya zvezda (Моя звезда, כוכב שלי)" מאת ויאצ'סלב בוטוסוב ודדושקי
"Vulitsa (Вулиця, הרחוב)" מאת אוקיאן אלזי
"Voina (Volki-2) (Война (Волки-2), מלחמה (זאבים-2))" בביצוע בי-2
מוזיקה שהופיעה בסרט, אבל לא כלולה בפסקול:
| שיר | מבצע |
| --- | --- |
ירושלים, שאמיל מוביל יחידה: טימור מוצוראייב
היכן אהובתי?: האחים אראנגולוב
הערות שוליים

↑  "В российский прокат выходит фильм Алексея Балабанова "Война"". News.ru. 14 במרץ 2002. אורכב מ-המקור ב-2014-10-10. {{cite news}}:  (עזרה)
↑  "Интервью Ингеборги Дапкунайте". הד מוסקבה. 30 ביוני 2002. אורכב מ-המקור ב-2014-10-10. {{cite news}}:  (עזרה)
↑  "Интервью Сергея Бодрова". Город-Томск. 10 ביולי 2007. אורכב מ-המקור ב-2014-09-26. {{cite news}}:  (עזרה)
יוסי כהן

ערך זה עוסק באיש "המוסד" והמטה לביטחון לאומי. אם התכוונתם לאישים אחרים בשם זה, ראו .
כהן משוחח עם הרמטכ"ל אביב כוכבי בטקס לציון סיום הפעילות במרכז השליטה הלאומי למאבק בקורונה, מאי 2020
יוסף (יוסי) מאיר כהן (נולד בכ"ט באלול ה'תשכ"א, 10 בספטמבר 1961) הוא איש ביון ישראלי שכיהן כראש המוסד למודיעין ולתפקידים מיוחדים בין השנים 2016–2021. כיהן כיועץ לביטחון לאומי וראש המטה לביטחון לאומי בישראל. חתן פרס ביטחון ישראל.
ביוגרפיה

כהן נולד בשכונת רחביה בירושלים למשפחה דתית. נקרא יוסף על שם סבו, ומאיר על שם דודו שנהרג בתאונה בצבא. אמו מינה (לבית ורקר) הייתה מחנכת ותיקה, מנהלת בית ספר ויקירת העיר ירושלים, דור תשיעי בארץ ובת למשפחה ששורשיה בחברון. אביו אריה היה איש האצ"ל ובכיר בבנק המזרחי.
כהן היה חניך בתנועת בני עקיבא. למד בבית ספר דוגמה. הוא בוגר ישיבת אור עציון. עם גיוסו לצה"ל במסגרת גרעין נח"ל דתי, התנדב לצנחנים לגדוד הנח"ל המוצנח. לאחר השחרור למד באוניברסיטה בלונדון.
בגיל 26, לאחר פעילותו המבצעית הראשונה, יצא בשאלה. עם זאת, אמר כי הוא עדיין מאמין באלוהים ואף חובש כיפה לעיתים קרובות.
ביוגרפיה > כקצין איסוף (קצ"א)

ב-1982 הצטרף ל"מוסד". עבר קורס קציני איסוף והיה חובש הכיפה היחיד בקורס זה, אם כי לאחר מכן יצא בשאלה. כיום הוא חי אורח חיים מסורתי. שירת כקצ"א והתקדם בסולם הדרגות ב"מוסד" עד שמונה לראש שלוחות "המוסד" באירופה. ב-1997 השלים בהצטיינות יתרה תואר ראשון במדעי החברה באוניברסיטת בר-אילן במסגרת התוכנית לזרועות הביטחון. בשנים 2000 עד 2002 שהה בחופשה ללא תשלום מהארגון בין השאר לצורך סיוע למשפחתו בטיפול בבנו בעל הצרכים המיוחדים. כמו כן עבד בשנים אלו בחברת image id. ב-2002 שב למוסד, תחת פיקודו של מאיר דגן ומונה לראש המוקד למבצעים מיוחדים של אגף "צומת", מפעיל הסוכנים במוסד. ב-2003 זכה בפרס ביטחון ישראל יחד עם דוד ברנע, על פרויקט ייחודי.
ב-2006 מונה לראש אגף "צומת". במהלך פיקודו, זכה צוות מהאגף שבראשותו בפרס ביטחון ישראל. ב-2011 מונה לסגן ראש המוסד וממלא מקומו וראש מנהלת המבצעים בארגון.
ביוגרפיה > כראש המטה לביטחון לאומי

באוגוסט 2013 נבחר על ידי ראש הממשלה, בנימין נתניהו, לתפקיד היועץ לביטחון לאומי לראש הממשלה וליו"ר המטה לביטחון לאומי. הוא החל לכהן בתפקיד בנובמבר 2013.
ב-6 בדצמבר 2015 הופיע כהן בוועדת הכלכלה של הכנסת והביע את עמדת המל"ל לפיה עיכוב במימוש מתווה הגז עלול לפגוע בביטחון ישראל.
בחודש יוני 2024 שלחה ועדת גרוניס מכתב אזהרה לכהן ששימש כראש המל"ל בתקופה שחקרה הוועדה, בו נכתב, בין השאר, "התנהלותו של מר כהן בנושאים הנחקרים על ידי הוועדה הובילה לשיבוש עמוק בתהליכי עבודה ובניין הכוח ולפגיעה במנגנוני קבלת החלטות בשורה של סוגיות רגישות. בכך סיכן את ביטחון המדינה ופגע ביחסי החוץ ובאינטרסים כלכליים של מדינת ישראל".
ביוגרפיה > כראש המוסד

ב-7 בדצמבר 2015 הודיע ראש ממשלת ישראל בנימין נתניהו על מינויו של כהן לראש המוסד, וב-6 בינואר 2016 נכנס לתפקיד והחליף את תמיר פרדו.
ב-5 ביולי 2020 החליט נתניהו להאריך את כהונת כהן כראש המוסד בחצי שנה נוספת, עד ל-1 ביוני 2021, מחליפו הוא סגנו, דוד ברנע.
מבצע בולט של "המוסד" בתקופתו, היה השגת מסמכי הארכיון של תוכנית הגרעין האיראנית, מבצע עליו פיקח באופן אישי. המסמכים הוכיחו שלפני החתימה על ההסכם, איראן פעלה בחשאי לפתח נשק גרעיני, ולא דיווחה באופן מלא על כל יכולותיה בעת שחתמה על ההסכם עם המעצמות. חשיפת מסמכים אלו הייתה בין הגורמים העיקריים לפרישת ארצות הברית מהסכם הגרעין עם איראן[דרוש מקור]. בשנת 2020 יוחסו ל"מוסד" שני חיסולי מפתח בטהראן: הריגת עבדאללה אחמד עבדאללה, טרוריסט ומספר 2 באל-קאעדה, והריגת מוחסן פח'רי-זאדה, גנרל במשמרות המהפכה האסלאמית וראש תוכנית הגרעין האיראנית.
בתחילת מגפת הקורונה בישראל המוסד בראשותו סייע ברכש ציוד רפואי.
בשנת 2020 השתתף במגעים שהובילו לחתימת הסכמי אברהם בין מדינת ישראל לבין איחוד האמירויות ובחריין. ב-25 בנובמבר דווח שהשתתף בפגישה חשאית ביחד עם ראש הממשלה נתניהו עם מוחמד בן סלמאן, יורש העצר ושר ההגנה של ערב הסעודית.
כהן היה ממונה על יחסי ישראל–קטר ועסק בהעברת מענק הכסף הקטרי לרצועת עזה. לאחר סיום הכהונה אמר: "עד מבצע שומר החומות קיווינו שהמעורבות הקטארית והכסף הקטארי יביאו אותנו להסדרה עם חמאס. אבל זה קצת יצא משליטה".
במאי 2024 פורסם תחקיר של הגארדיאן, מגזין +972 ושיחה מקומית - לפיו במהלך תפקידו כראש המוסד איים כהן על התובעת הראשית לשעבר של בית הדין הפלילי בהאג, פאטו בנסודה, במהלך סדרת פגישות חשאיות בהן ניסה ללחוץ עליה לזנוח חקירה על פשעי מלחמה לכאורה מצד ישראל שבוצעו בגדה המערבית.
ביוגרפיה > לאחר סיום תפקידו כראש המוסד

ב-30 במאי 2021 קיבל תואר דוקטור לשם כבוד מאוניברסיטת בר-אילן.
ביוני 2021 הצטרף לנשיאות תוכנית "גדולים במדים" של עמותת יד לילד המיוחד, המשלבת צעירים עם צרכים מיוחדים בצה"ל.
ביולי 2021, מונה לנציג קרן ההשקעות היפנית סופטבנק בישראל.
ב-15 באוגוסט 2021 נפתחה נגד כהן בדיקה משטרתית בגין מתנה בסך 20,000 דולר שקיבל מאיש העסקים ג'יימס פאקר מבלי שדיווח על כך. במהלך 2023 החזיר כהן את הכספים. ב-15 במרץ 2023 הורתה היועצת המשפטית לממשלה, גלי בהרב-מיארה, על סיום הבדיקה המשטרתית המקדימה כיוון שהיועץ המשפטי של "המוסד" נתן אישור לקבלת הכספים ומכיוון שחלה התיישנות על העבירה.
באוגוסט 2021 מונה כהן לדירקטור בחברת הבת האמריקנית של קבוצת דוראל אנרגיה, העוסקת בתחום האנרגיה המתחדשת.
ב-21 בדצמבר 2021 נטען בתוכנית "המקור" שבזמן כהונתו כראש המוסד, כהן חשף מידע חשאי בפני דיילת שעמה ניהל רומן, ובפני בעלה גיא שיקר. שיקר אף טען שזהבית כהן, גיסתו של יוסי כהן ומנכ"לית אייפקס ישראל, אחראית לפיטוריו מתפקידו הבכיר ב"פסגות", הנשלטת בידי אייפקס.
ביוני 2023, מונה לנשיא חוג הידידים של ארגון אלמנות ויתומי צה"ל, ארגון הפועל לקידום אלמנות ויתומי צה"ל וכוחות הביטחון בסדר היום הציבורי.
ביולי 2023, עם התקדמות חקיקתה של הרפורמה המשפטית והמחאות נגדה, קרא לשמור את המחלוקת מחוץ לגבולות צה"ל וארגוני הביטחון, ולעצירת מהלכי החקיקה ולהגעה להידברות בין הקבוצות השונות, במטרה להגיע לקונצנזוס.
באוקטובר 2023 לקח חלק פעיל בייעוץ לראש הממשלה ולמערכת הביטחון בעת מלחמת חרבות ברזל. בריאיון בפברואר 2024 אמר כי יש לצאת מרצועת עזה בתום הקרבות וכי הוא תומך בהתנתקות מהרצועה.
ביוני 2024, הוזהר בידי ועדת החקירה הממלכתית לעניין כלי השיט שקבעה כי "התנהלותו של מר כהן בנושאים הנחקרים על ידי הוועדה הובילה לשיבוש עמוק בתהליכי עבודה ובניין הכוח ולפגיעה במנגנוני קבלת החלטות בשורה של סוגיות רגישות. בכך סיכן את ביטחון המדינה ופגע ביחסי החוץ ובאינטרסים כלכליים של מדינת ישראל".
משפחתו

כהן גר במודיעין, נשוי לאיה ואבא לארבעה ילדים. אחיו הבכור חיים כהן כיהן כמנכ"ל דן אנד ברדסטריט בישראל וגיסתו היא זהבית כהן, מנכ"לית אייפקס ולשעבר יו"ר תנובה.
לקריאה נוספת

יוצא מהצל, מתוך "7 ימים", ידיעות אחרונות, 30 באוגוסט 2013
ואסיליקי תאנו-כריסטופילו

ואסיליקי תאנו-כריסטופילו (ביוונית: Βασιλική Θάνου-Χριστοφίλου; נולדה ב-1950), הידועה בשמה המקוצר ואסיליקי תאנו, היא משפטנית ושופטת יוונייה, שכיהנה כנשיאת בבית המשפט העליון של יוון. היא כיהנה במשך תקופה קצרה כראש ממשלת יוון כחודש מ-27 באוגוסט עד 21 בספטמבר 2015. היא מונתה לתפקיד זה על ידי הפרלמנט ההלני לאחר שאלכסיס ציפראס, ראש ממשלת יוון התפטר מתפקידו ויוון יצאה לבחירות. היא האישה הראשונה שכיהנה בתפקיד זה בתולדות יוון.
ת'אנו כיהנה כנשיאת בית המשפט לערעורים, והיא אחת משלושת השופטים בבית המשפט העליון של יוון מאז 2015, וכיום היא הבכירה בשופטי יוון. היא מלמדת משפט אזרחי בבית הספר הלאומי של שופטי יוון מאז 2012.
ראשית חייה

תאנו נולדה בבירת האי אביה, כלקיס. היא למדה משפטים באוניברסיטת אתונה והיא למדה את החוק האירופאי באוניברסיטת פנתאון-אסאס.
קריירה משפטית מוקדמת

ת'אנו נכנסה למערכת המשפט ביוון לראשונה ב-1975. היא הייתה שופטת לענייני ערעורים ב-1996 ולאחר מכן היא כיהנה כנשיאת בית המשפט לערעורים ב-2005.
מאז 2009, ת'אנו מלמדת משפט אזרחי בבית הספר הלאומי של השופטים ביוון. ת'אנו מוסיפה לכהן כנשיאת איגוד השופטים ותובעים של יוון.
ב-1 ביולי 2015, היא נבחרה לנשיאות בית המשפט לערעורים, בעקבות פרישתו של הנשיא בית המשפט לשעבר.
ראש ממשלת יוון

ב 20-באוגוסט 2015, אלכסיס ציפראס, ראש הממשלה של יוון מאז ינואר 2015, התפטר וביקש לכונן ממשלת מעבר עד הבחירות בספטמבר אותה שנה. על פי סעיף 37 של חוקת יוון, אחד משלושת שופטי בית המשפט העליון של יוון חייב לכהן כראש ממשלת יוון בפועל, ות'אנו הייתה צריכה עקב היותה נשיאת בית המשפט העליון.
ב-27 באוגוסט, נשיא יוון פרוקופיס פבלופולוס הודיע רשמית כי תאנו תכהן כראש הממשלה בפועל, לאחר שהמשא ומתן עם מפלגות האופוזיציה נכשל.
אחד הנושאים העיקריים שתאנו נאלצה להתמודד כראש ממשלה היה משבר ההגירה באירופה. כהונתה הסתיימה ב-21 בספטמבר, לאחר שציפראס נבחר לראשות הממשלה שוב. היא נכחה בהשבעתו של ציפראס בפרלמנט הלני החדש ב-3 אוקטובר 2015 לצד מכובדים אחרים.
מבחינה פוליטית, ת'אנו תומכת במדיניות אנטי-צנע ומתנגדת לקיצוצי שכר לשופטים ולגורמי משפט רשמיים.
חיים אישיים

תאנו נשואה ולה שלושה ילדים. היא מדברת יוונית, צרפתית ואנגלית באופן שוטף.
ראו גם

הבחירות הכלליות ביוון - ינואר 2015
הערות שוליים

↑  Chrysopoulos, Philip (20 באוגוסט 2015). "The Judge Who Could be Greece's First Female Prime Minister". Greek Reporter. נבדק ב-26 באוגוסט 2015. {{cite news}}:  (עזרה)
↑  Ελευθερία, Κόλλια (4 ביולי 2015). "Βασιλική Θάνου-Χριστοφίλου: Η συνδικαλίστρια που έγινε πρόεδρος του Αρείου Πάγου". To Vima (ביוונית). נבדק ב-26 באוגוסט 2015. {{cite news}}:  (עזרה)
↑    Mehreen Khan, ‏Opposition seek to form minority government after Tsipras resigns and calls snap election: as it happened, The Telegraph, 20 August 2015
↑  Henley, Jon (20 באוגוסט 2015). "Greek bailout: Alexis Tsipras steps down to trigger new elections". The Guardian. נבדק ב-26 באוגוסט 2015. {{cite news}}:  (עזרה)
↑  Maltezou, Renee (27 באוגוסט 2015). "Anti-austerity judge Thanou becomes first female Greek PM". Reuters. נבדק ב-27 באוגוסט 2015. {{cite news}}:  (עזרה)
↑  לראשונה ביוון: אישה מונתה לתפקיד ראש הממשלה - לחודש בלבד - וואלה חדשות, באתר וואלה, 27 באוגוסט 2015
↑  "The New Greek parliament was sworn in". GR Reporter. 3 באוקטובר 2015. נבדק ב-18 בספטמבר 2016. {{cite news}}:  (עזרה)
↑  "ΒΙΟΓΡΑΦΙΚΟ THΣ ΝΕΑΣ ΠΡΟΕΔΡΟΥ ΤΟΥ ΑΡΕΙΟΥ ΠΑΓΟΥ ΒΑΣΙΛΙΚΗΣ ΘΑΝΟΥ – ΧΡΙΣΤΟΦΙΛΟΥ". Court of Cassation (ביוונית). אורכב מ-המקור ב-2015-12-09. נבדק ב-26 באוגוסט 2015. {{cite web}}:  (עזרה)
נורבי הרובוט המבולבל

| --- | --- |

 מידע כללי
 מאת:  אייזק אסימוב, ג'נט אסימוב
 שפת המקור:  אנגלית
 סוגה:  מדע בדיוני
 הוצאה
 תאריך הוצאה:  1983
 מספר עמודים:  107
 הוצאה בעברית
 הוצאה:  כנרת זמורה-ביתן דביר
 תאריך:  1998
 תרגום:  בועז גנור
 סדרה
 סדרת ספרים:  נורבי
 הספר הבא:  Norby's Other Secret (לא תורגם לעברית)
 קישורים חיצוניים
 הספרייה הלאומית:  001784175
נורבי הרובוט המבולבל (באנגלית: Norby The Mixed-Up Robot) הוא הספר הראשון, והיחיד בעברית, בסדרת נורבי מאת אייזק וג'נט אסימוב. הספר מספר כיצד נער והרובוט שלו עוצרים השתלטות עוינת על מערכת השמש.
לדברי אייזק אסימוב, למרות שג'נט (אשתו) עשתה תשעים אחוז מהעבודה, היה רצוי ששמו יירשם על הספר כדי לקדם את המכירות, ולכן הוא עבר על כתב היד וביצע בו עריכה ושינויים קטנים.
עלילה

הספר מספר את סיפורו של ג'ף ולס, צוער באקדמית החלל במאדים הזקוק לרובוט לימוד, מאחר שהציונים הנמוכים שלו מדאיגים את המפקד שלו, ומכיוון שג'ף מאחר בתשלום שכר הלימוד שלו, הוא חושש שיסלקו אותו מהאקדמיה. אדמירל יובו מתיר לג'ף להישאר באקדמיה, ומאחר והוא מודע לקשיים של משפחת ולס, הוא נותן לג'ף המחאה כדי שיקנה לעצמו רובוט לימוד. ג'ף חוזר לכדור הארץ ושם קונה רובוט קטן בצורת חבית, ומגלה שיש לו מכשיר אל-כובד, דבר שאין לשום רובוט אחר. הרובוט מקבל את השם נורבי, ומגלה לג'ף, כי לפני שנים רבות הוא היה בבעלות של אדם בשם מק'גיליקאדי, שמצא אותו על חללית הרוסה ותיקן אותו. נורבי וג'ף הולכים לסנטרל פארק ושם הם מגלים את חייליו של המורד מור רודפים אחר אחיו של ג'ף - פרגו. ג'ף ונורבי עוזרים לפרגו לנצח את חייליו של מור, אך המשטרה מגיעה ועוצרת את פרגו. השוטרת הממונה על החוליה מזדהה כאולבאני ג'ונס, אותה פרגו מזהה מימיו בבית הספר התיכון ע"ש ניל ארמסטרונג.
מור מצליח להשתלט על מנהטן ומשנה את שמה לממלכת מור. אולבאני מנסה להציל את נורבי וג'ף, אך הם נלכדים על ידי אנשיו של מור ומובלים לתחנת המשטרה. בתחנת המשטרה הם מצליחים להיכנס למשגר ולהשתגר אל פרגו, אשר מתברר שנחטף על ידי מור. נורבי מחלץ את ג'ף, פרגו ואולבאני על ידי עיוות-מרחב, כאשר את פרגו ואולבאני הוא משגר אל מחוץ לבניין ואת עצמו וג'ף הוא משגר לכוכב לכת בו חיים דרקונים (אשר ממלא תפקיד חשוב בעלילה של הספר השני בסדרה, שלא תורגם לעברית), ומשם לסנטרל פארק. בסנטרל פארק הם מגייסים צפרית שהם פגשו בעבר כדי להוביל את המרד נגד מור, ומשם הם משתגרים אל פיקוד החלל ומגייסים לעזרתם את אדמירל יובו. השלישייה לוקחת את המעבורת האישית של האדמירל ומשתגרת אל מנהטן, שם הם עפים בעזרת האל-כובד של נורבי מעל לכס המלכות של מור, מאיימים אליו ומאלצים אותו להיכנע. לאחר הפסדו של מור מתגלה כי מור הוא המפקד גידלו, שנטר טינה ותיקה נגד משפחתו של ג'ף.
הסיפור מסתיים בסעודת ניצחון שנערכת במגוריו של האדמירל. האדמירל מקבל עיטור חדש. פרגו מקבל מענק כספי שמציל אותו מפשיטת רגל. אולבאני מקודמת לדרגת פקד ומתחילה מערכת יחסים עם פרגו. נורבי ממונה לדרגת צוער של כבוד, וג'ף אומר שנורבי הוא רובוט מבולבל מאוד.
הערות שוליים

↑  I. Asimov: A Memoir. Isaac Asimov. Bantam Books. 1995. pp. 367. ISBN 0-553-56997-X
Categories: 1983 novelsScience fiction novels by Isaac Asimov
מופע שנות ה-90 (סדרת טלוויזיה)

| --- | --- |

 מבוסס על:  מופע שנות ה-70
 סוגה:  קומדיית מצבים תקופתית
 יוצרים:  בוני טרנר טרי טרנר לינדסי טרנר גרג מטלר
 ארץ מקור:  ארצות הברית 
 שפות:  אנגלית
 מקום התרחשות:  פוינט פלייס 
 תקופת התרחשות:  1995 
 מספר עונות:  2 
 מספר פרקים:  26 (נכון ל־22 באוגוסט 2024) 
 שידור
 רשת שידור:  נטפליקס
 תקופת שידור מקורית:  19 בינואר 2023 – 22 באוגוסט 2024 
 קישורים חיצוניים
 דף התוכנית ב-IMDb
 
מופע שנות ה-90 (באנגלית: That '90s Show) היא סדרת טלוויזיה אמריקאית מסוגת הקומדיית מצבים תקופתית שעלתה לשידור בנטפליקס ב-19 בינואר 2023, וגררה ביקורות שליליות רבות. הסדרה היא ספין אוף המשכי של מופע שנות ה-70 שעלתה לשידור בשנת 1998 וזכתה לפופולריות רבה שתרמה להתפתחות קריירת המשחק של צוות האנסמבל שעמד בראשה. חלק משחקני סדרת המקור שבים לגלם דמויות מוכרות.
באוקטובר 2024 נטפליקס ביטלה את הסדרה אחרי 2 עונות; הראשונה כללה 10 פרקים והשנייה פוצלה לשני חלקים שכל אחד מהם כלל 8 פרקים.
תקציר העלילה

במהלך שנות ה-90, ליה פורמן (בתם של אריק ודונה מסדרת המקור), מבקרת בוויסקונסין את סבה וסבתה (רד וקיטי מסדרת המקור) ומתחברת עם קבוצה של צעירים מקומיים.
שחקנים ודמויות > דמויות ראשיות

קורטווד סמית' בתור רד פורמן. סבא של ליה ואבא של אריק.
דברה ג'ו רופ בתור קיטי פורמן. סבתא של ליה ואמא של אריק.
קיילי הופ האברדה בתור ליה פורמן. הנכדה של רד וקיטי והבת של אריק ודונה.
אשלי אופדרהייד בתור גוון. אחותו למחצה של נייט.
מייס קורונל בתור ג'יי קלסו, בנו של מייקל קלסו וג'קי ברקהארט.
מקסוול אייסי דונובן בתור נייט, האח-למחצה הגדול של גוון.
ריין דוי בתור אוזי. הומוסקסואל.
סם מורלוס בתור ניקי, בת זוגו של נייט.
שחקנים ודמויות > דמויות אורח

טופר גרייס בתור אריק פורמן. אבא של ליה. הבן של רד וקיטי.
לורה פריפון בתור דונה פינסיוטי. אמא של ליה.
אשטון קוצ'ר בתור מייקל קלסו. אבא של ג׳יי.
מילה קוניס בתור ג'קי ברקהארט. אשתו של מייקל. אמא של ג׳יי.
וילמר ולדראמה בתור פז.
סקירת פרקים

| עונה | עונה | פרקים | פרקים | הוזרמה לראשונה | הוזרמה לראשונה |
| --- | --- | --- | --- | --- | --- |
|  | 1 | 10 | 10 | 19 בינואר 2023 | 19 בינואר 2023 |
|  | 2 | 16 | 8 | 27 ביוני 2024 | 27 ביוני 2024 |
|  | 2 | 16 | 8 | 22 באוגוסט 2024 | 22 באוגוסט 2024 |
הפקה > פיתוח

באוקטובר 2021 נטפליקס הזמינה את עונתה הראשונה של הסדרה, בהשתתפותם של קורטווד סמית' ודברה ג'ו ראפ ששבים לגלם את בני הזוג רד וקיטי פורמן מ"מופע שנות ה-70"; יוצריה של הסדרה-האם, בוני טרנר וטרי טרנר, שבים ככותבים ומפיקים ביחד עם בתם לינדסי טרנר.
באוקטובר 2024, נטפליקס ביטלה את הסדרה.
הפקה > ליהוק

בפברואר 2022 התפרסם שלקבוצת הצעירים החדשה שתוביל את הסדרה לוהקו קיילי הופ האברדה, אשלי אופדרהייד, מייס קורונל, מקסוול אייסי דונובן, ריין דוי וסם מורלוס. באפריל 2022 נודע ששחקנים נוספים מסדרת המקור ישובו לגלם דמויות מוכרות בתפקידי אורח ובהם טופר גרייס, אשטון קוצ'ר, וילמר ולדראמה, מילה קוניס ולורה פריפון. דני מסטרסון לא לוהק בחזרה לתפקיד סטיבן הייד מכיוון שבשנים שטרם הפקת הסדרה הוגשו נגדו תלונות בעוון תקיפות מיניות ועמד למשפט באשמת מעשי אונס. במאי 2022 נודע שטומי צ'אנג ישוב לגלם את דמותו של ליאו ההיפי מהסדרה-האם.
הערות שוליים

↑  Nellie Andreeva (October 3, 2024). ‘That ’90s Show’ Canceled By Netflix. Deadline. Retrieved October 4, 2024
↑  Joe Otterson (October 8, 2021). ‘That ’70s Show’ Spinoff ‘That ’90s Show’ Ordered at Netflix, Kurtwood Smith and Debra Jo Rupp to Return. Variety. retrieved May 1, 2022
↑  Nellie Andreeva, ‘That ’90s Show’ Canceled By Netflix, Deadline, ‏2024-10-04 (באנגלית אמריקאית)
↑  Nellie Andreeva (February 3, 2022). ‘That ’90s Show’ Sets Young Cast Led By Callie Haverda As Eric & Donna’s Daughter In Netflix’s ‘That ’70s Show’ Spinoff. Deadline. retrieved May 1, 2022
↑  Lesley Goldberg (April 30, 2022). ‘‘That ’70s Show’ Original Stars Close Deal to Return for Netflix Sequel. Hollywood Reporter. retrieved May 1, 2022
↑  Richard Winton, Matt Hamilton (June 17, 2020). Actor Danny Masterson charged in three rape cases. Los Angeles Times. Retrieved January 19, 2023
↑  Jeremy Dick (May 24, 2022). Tommy Chong to Return as Leo in That '90s Show. Movie Web. Retrieved May 24, 2022
נקודת מבט (סיפור קצר)

|  מידע כללי |
| --- | --- |
 מאת:  אייזק אסימוב 
 שפת המקור:  אנגלית אמריקאית 
 סוגה:  מדע בדיוני
 הוצאה
 תאריך הוצאה:  1975 
 תאריך הופעה ראשונה:  מגזין Boys' Life, גיליון יולי 1975
 
נקודת מבט (באנגלית: Point of View) הוא סיפור מדע בדיוני קצר מאת אייזק אסימוב. הסיפור נכתב ביולי 1975 והופיע במגזין "Boys' Life". הסיפור תורגם לעברית במגזין קוסמוס: המבחר של אסימוב 3. זהו אחד מסיפורי מולטיוואק, בו, בדומה לסיפור כל צרות העולם, מולטיוואק נראה כמתעייף מהעבודה המוטלת עליו.
עלילה

אביו של רוג'ר הוא מהטכנאים העובדים במולטיוואק, בו החלו להופיע תקלות והוא עונה תשובות שונות ושגויות לשאלות שנשאל. אביו של רוג'ר לוקח הפסקה מהעבודה כדי לאכול ארוחת צהריים עם בנו. הם מדברים על התקלה של מולטיוואק, ורוג'ר טוען שהיא נובעת בגלל שהם מעבידים את מולטיוואק כל הזמן, ולא נותנים לו הפסקות. הוא אומר שאף ילד לא יכול לעשות שיעורי בית כל הזמן; אם לא יינתן לו זמן משחק, הוא יתחיל לשגות בכוונה. רוג'ר מסכם: "אבא, ילד צריך גם לשחק".
נגן! אופוניום

| --- | --- |
 סמליל הסדרה    עטיפת הספר הראשון
נָגֵן! אופוניום
 סוגה:  חלק מהחיים, דרמה
 יוצר:  איָאנו טאקֶדה

 רומן
 יוצר:  איָאנו טאקֶדה
 מאייר:  ניקי אסאדה
 הוצאה:  יפן Takarajimasha ארצות הברית Yen On
 תקופת הפרסום המקורית:  דצמבר 2013 – מאי 2015
 מספר הכרכים שהתפרסמו:  4 (נכון ל-01 באוגוסט 2017)

 אנימה
 אורך פרק:  25 דק'
 במאי:  טאטצויה אישיהארה
 תסריטאי:  ג'וקי האנאדה
 אולפני אנימציה:  קיוטו אנימציה
 רשת שידור:  טוקיו MX1, SUN, KBS, TVA, BS11, AT-X
 תקופת שידור מקורית:  8 באפריל 2015 – 30 ביוני 2024
 מספר העונות:  3
 מספר הפרקים:  39

 מאנגה
 יוצר:  איאנו טאקדה
 מאייר:  האמי
 הוצאה:  יפן Takarajimasha
 התפרסם לראשונה במגזין:  Kono Manga ga Sugoi! Web
 תקופת הפרסום המקורית:  28 בנובמבר 2014 – 30 באוקטובר 2015
 מספר הכרכים שהתפרסמו:  5
נָגֵן! אפוניום (ביפנית: 響け! ユーフォニアム, "היביקה! יופוניאמו"), היא סדרת ספרים יפנית, שעובדה למנגה ולסדרת אנימה בת שלוש עונות, 39 פרקים, ושלושה סרטים בבימויו של טאטסויה אישיהארה. עלילתן של הסדרות עוסקת באומאה קומיקו, תלמידת בית-ספר תיכון, ובתזמורת כלי הנשיפה בבית-ספרה, שמשתפרת בהדרגה תחת הנחייתו של המנצח החדש שלה.
עלילה > עונה ראשונה

אומאה קומיקו היא תלמידה חדשה בתיכון קיטאוג'י. היא נכנסת אליו בשביל "לפתוח דף חדש" עבור עצמה. ביסודי ובחטיבת הביניים היא השתתפה בתזמורת כלי נשיפה, אך זיכרון צורב מהתחרות האחרונה בה השתתפה גורם לה לרצות להימנע מכך. למרות זאת, חברותיה החדשות מידורי והאזוקי משכנעות אותה להצטרף לתזמורת בכל זאת. התעקשותה של סגנית האחראית על המועדון, תלמידת י"ב בשם טנאקה אסוקה, גורמת לה לבחור שוב באופוניום.
תזמורת כלי הנשיפה של תיכון קיטאוג'י השתתפה בתחרות הלאומית והייתה ידועה ברחבי יפן; עם זאת, מספר שנים ברצף היא לא הצליחה לעבור אפילו את התחרות העירונית. לאחר שפרש המנצח הקודם ומונה במקומו חדש, הוא הצליח לגרום לתלמידים בתזמורת להשתפר בהדרגה. ביטחונם העצמי של התלמידים עולה לאחר שהם מצליחים לנגן היטב במצעד בו הם משתתפים.
התלמידים במועדון מתמודדים עם אתגרים רבים: חלקם פורשים מכיוון שאינם יכולים לשלב את החזרות הרבות עם הלימודים לקראת מבחני הכניסה לאוניברסיטה, ומתחיל בין כמה אחרים סכסוך על תפקיד הסולו. בסופו של דבר, מגיע היום המיוחל של התחרות העירונית, והם זוכים בה.
עלילה > עונה שנייה

לאחר הזכייה בתחרות העירונית, חברי המועדון מתאמנים במרץ לקראת התחרות האזורית בבית הספר ובמחנה-אימונים מיוחד אליו הם נוסעים בזמן החופשה. אחת מהתלמידות שפרשו מהמועדון בעבר מעוניינת לחזור ולנגן בו, אך הדבר נמנע ממנה על ידי התלמידים הבוגרים יותר. ניסיונותיה העיקשים של התלמידה לחזור והיחס הקר לה היא זוכה מהתלמידים הבוגרים גורמים למתחים במועדון, ובמיוחד אצל חברתה לשעבר, נגנית האבוב. קומיקו נכנסת לקונפליקט בעל כורחה, ובסופו של דבר מצליחה לפתור אותו. תיכון קיטאוג'י זוכה בתחרות האזורית, ועולה לתחרות הארצית.
באופן מקרי, קומיקו עדה לשיחה בין אמה של אסוקה לבין מנצח התזמורת, בה היא מתעקשת שבתה תפסיק להשתתף בחזרות. בסוף השיחה אסוקה מפסיקה לבוא לחזרות, מה שמביא למתחים נוספים בתזמורת. קומיקו שוב נסחפת אל לב הבעיה. בסופו של דבר, אסוקה מזמינה אותה לביתה ומספרת לה שאביה הוא נגן אופוניום מפורסם, ממנו אמה התגרשה; זאת הסיבה לכך שהיא לא סובלת את עצם הרעיון שבתה תנגן בתזמורת. למרות זאת, אסוקה חולמת להרשים את אביה, שישפוט בתחרות הארצית, בנגינתה. קומיקו מצליחה לשכנע את אסוקה לא לוותר על כך, ובסופו של דבר היא מצליחה לשכנע את אמה וחוזרת לתזמורת. תיכון קיטאוג'י זוכה במדליית ארד בתחרות הארצית.